## Odluka o osnovicama osiguranja za obračunavanje i plaćanje doprinosa i za ostvarivanje prava iz mirovinskog i invalidskog osiguranja za osiguranike koji su na području Republike Hrvatske zaposleni kod stranih i međunarodnih organizacija i ustanova, stranih konzularnih i diplomatskih predstavništava ili u osobnoj službi stranih državljana

### NN 108/1996 (23.12.1996.), Odluka o osnovicama osiguranja za obračunavanje i plaćanje doprinosa i za ostvarivanje prava iz mirovinskog i invalidskog osiguranja za osiguranike koji su na području Republike Hrvatske zaposleni kod stranih i međunarodnih organizacija i ustanova, stranih konzularnih i diplomatskih predstavništava ili u osobnoj službi stranih državljana

# REPUBLIČKI FOND MIROVINSKOG I INVALIDSKOG OSIGURANJA RADNIKA HRVATSKE

Na temelju članka 196. stavka 1. pod c) Zakona o mirovinskom i invalidskom
osiguranju ("Narodne novine", br. 26/83, 5/86, 42/87, 34/89, 57/89, 40/90,
9/91, 26/93, 96/93 i 44/94) i članka 6. točke 7. Statuta Republičkog fonda
mirovinskog i invalidskog osiguranja radnika Hrvatske ("Narodne novine",
br. 58/90, 21/92, 116/93 i 23/95), Upravni odbor Republičkog fonda mirovinskog
i invalidskog osiguranja radnika Hrvatske, na sjednici održanoj 9. prosinca
1996. donosi

## **ODLUKU**

### **O OSNOVICAMA OSIGURANJA ZA OBRAČUNAVA- NJE I PLAĆANJE DOPRINOSA I ZA OSTVARIVANJE PRAVA IZ MIROVINSKOG I INVALIDSKOG OSIGU- RANJA ZA OSIGURANIKE KOJI SU NA PODRUČJU  REPUBLIKE HRVATSKE ZAPOSLENI KOD STRANIH  I MEĐUNARODNIH ORGANIZACIJA I USTANOVA, STRANIH KONZULARNIH I DIPLOMATSKIH PRED- STAVNIŠTAVA ILI U OSOBNOJ SLUŽBI STRANIH DRŽAVLJANA**

Članak 1.

Osnovice osiguranja koje se uzimaju za obračunavanje i plaćanje doprinosa
i za ostvarivanje prava iz mirovinskog i invalidskog osiguranja za osiguranike
koji su na području Republike Hrvatske zaposleni kod stranih i međunarodnih
organizacija i ustanova, stranih konzularnih i diplomatskih predstavništava
ili u osobnoj službi stranih državljana iz članka 14. stavka 1. točke 5.
Zakona o mirovinskom i invalidskom osiguranju određuju se prema stupnju
stručne spreme i to:

1) za osobe koje imaju stručnu spremu sedmog ili osmog stupnja (visoka
stručna sprema) u svoti od 3.700,00 kn;

2) za osobe koje imaju stručnu spremu petog ili šestog stupnja (viša
stručna sprema, odnosno sprema visoko kvalificiranog radnika) u svoti od
3.542,00 kn;

3) za osobe koje imaju stručnu spremu trećeg ili četvrtog stupnja (srednja
stručna sprema, odnosno sprema kvalificiranog radnika) u svoti od 2.691,00
kn;

4) za osobe koje imaju stručnu spremu prvog ili drugog stupnja (niža
stručna sprema, odnosno sprema polukvalificiranog radnika) u svoti od 2.016,00
kn;

5) za osobe bez stručne spreme u svoti od 1.697,00 kn.

Članak 2.

Ugovorena plaća je osnovica za obračunavanje i plaćanje doprinosa ako
je veća od osnovice osiguranja iz članka 1. ove odluke.

Članak 3.

Doprinos za mirovinsko i invalidsko osiguranje osoba iz članka 1. ove
odluke obračunava se i plaća prema Zakonom utvrđenoj stopi za osiguranike
koji su sami obveznici plaćanja doprinosa na pripadajuću osnovicu osiguranja
koja je izražena u bruto svoti.

Doprinos za mirovinsko i invalidsko osiguranje osoba iz članka 2. ove
odluke obračunava se i plaća prema Zakonom utvrđenoj stopi doprinosa za
mirovinsko i invalidsko osiguranje iz plaće i na plaće.

Članak 4.

Za razdoblje koje prethodi mjesecu u kojem je pokrenut postupak za utvrđivanje
svojstva osiguranika, doprinos za mirovinsko i invalidsko osiguranje obračunava
se i plaća prema osnovici iz članka 1. ove odluke i po stopi doprinosa
koja vrijedi u vremenu pokretanja postupka.

Članak 5.

Osnovice za ostvarivanje prava iz mirovinskog i invalidskog osiguranja
osoba iz članka 4. ove odluke utvrđuju se u skladu s odlukama o osnovicama
osiguranja koje su se primjenjivale u razdobljima za koja se to osiguranje
priznaje.

Članak 6.

Doprinos se plaća u roku od 15 dana nakon dostave rješenja.

Članak 7.

Obračunati doprinosi plaćaju se na dan dospijeća. Obveznik plaćanja
doprinosa, koji doprinose ne uplati u roku dospjelosti, dužan je platiti
zatezne kamate na svotu doprinosa koju nije pravodobno uplatio.

Članak 8.

Osobama kojima je svojstvo osiguranika utvrđeno prije 1. siječnja 1997.
određivanje osnovica prema članku 1. ove odluke obavit će se po službenoj
dužnosti, bez donošenja rješenja.

Članak 9.

Danom stupanja na snagu ove odluke prestaje vrijediti Odluka o osnovicama
osiguranja koje se uzimaju za obračunavanje i plaćanje doprinosa i za određivanje
prava iz mirovinskog i invalidskog osiguranja za osiguranike koji su na
području Republike Hrvatske zaposleni kod stranih i međunarodnih organizacija
i ustanova, stranih konzularnih i diplomatskih predstavništava ili u osobnoj
službi stranih državljana ("Narodne novine" broj 4/96).

Članak 10.

Ova odluka stupa na snagu osmoga dana nakon objave u "Narodnim novinama",
a primjenjivat će se od 1. siječnja 1997.

Klasa: 140-13/96-01/4535
Urbroj: 341-99-01/96-4
Zagreb, 9. prosinca 1996.

Predsjednik Upravnog odbora
Republičkog fonda mirovinskog
i invalidskog osiguranja
radnika Hrvatske **dr. Đuro Njavro,** v. r.

Odluka, NN 108/1996-2123